**Ortutay Gyula**

*(Szabadka, 1910. március 24-Budapest, 1978. március 22.)*

Szegeden érettségizett 1929-ben. Utána ugyanott lett magyar-latin-néprajz szakos egyetemi hallgató. Egyike volt a Szegedi Fiatalok Művészeti Kollégiuma megalapítóinak. Szoros barátság fűzte Radnóti Miklóshoz, Erdei Ferenchez, Tolnai Gáborhoz. Mint Sík Sándor tanítványa, eleinte irodalomtörténésznek készült, doktori disszertációját Tömörkény Istvánról írta, később azonban a néprajz került érdeklődésének középpontjába. Már egyetemi hallgató korában kezdte néprajzi kutatásait, s így került Paszabra is. Móra Ferenc ajánló soraival érkezett Nyíregyházára Kiss Lajoshoz 1931 nyarán, aki Turi Sándorhoz irányította tovább. Körülbelül három hetet töltött ekkor a Nyírségben. Paszabon kívül Nyírbátorban, Baktalórántházán és Kisvárdán is járt, de évről évre visszatérő tartózkodásainak színhelye ettől kezdve elsősorban Paszab lett. Nemcsak vendéglátója, munkájában is legfőbb segítője Turi Sándor volt. A nagy korkülönbség ellenére is rendkívül szoros barátság, intenzív munkakapcsolat fejlődött ki közöttük, amely egészen 1959-ig, Turi Sándor haláláig tartott.

Ortutay nagyon sikeresnek nevezhető pályát futott be. Volt a Magyar Rádió vezetője, közoktatási miniszter, egyetemi tanár, a Magyar Tudományos Akadémia tagja, a paszabi indíttatásokról és Turi Sándorról azonban sohasem feledkezett meg, s mint ősforráshoz, oda mindig visszatért.

Fontosabb művei:

Nyíri és rétközi parasztmesék. Gyoma, 1935; Magyar népismeret, 1937; Fedics Mihály mesél, 1940; Magyar népköltészet, 1955; Írók, népek, századok, 1960.

Irodalom:

Féja Géza: Válasz, 1935;

Radnóti Miklós: Gondolat, 1936;

Bóka László: Nyugat, 1941;

Erdész Sándor: Ortutay Gyula nyírségi folklórkutatásai. Folklór és tradíció. Bp. 1987.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./